Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 70/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE/BESKYTTET GEOGRAFISK BETEGNELSE, SOM IKKE ER AF MINDRE OMFANG

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»RISO NANO VIALONE VERONESE«

EU-nr.: PGI-IT-01529-AM03 – 22. juni 2018

BOB ( ) BGB (X)

1. Ansøgende sammenslutning og legitim interesse

Consorzio di tutela della IGP Riso Nano Vialone Veronese [beskyttelsessammenslutningen for Riso Nano Vialone Veronese BGB]

Via V. Veneto 4 PO Box 69 37063 Isola Della Scala (VR) ITALY

E-mail: info@risovialonenanoveronese.it; risoveronese.igp@gmail.com

Certificeret E-mail: risonano.vr@pec.it

Beskyttelsessammenslutningen for »Riso Nano Vialone Veronese« BGB har ret til at indgive en ansøgning om ændring i henhold til artikel 13, stk. 1, i dekret nr. 12511 fra ministeriet for landbrug, fødevarer og skovbrug af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☐ Mærkning

☒ Andet [Emballage, redaktionelle ændringer].

4. Type ændring

☒ Ændring af varespecifikationen for en registreret BOB eller BGB, som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012.

☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende), og som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012.

5. ændring(er)

Beskrivelse af produktet

— Følgende sætning i artikel 2 i varespecifikationen: »»Riso Nano Vialone Veronese« BGB må udelukkende fremstilles af rissorten Vialone Nano af Japonica-sorten.« er ændret som følger: »»Riso Nano Vialone Veronese« BGB må udelukkende fremstilles af uafskallet ris af sorten Vialone Nano.«

Henvisningen til Japonica-sorten udgår. Det er underforstået, at sorten er Japonica, idet kun Vialone Nano-frø anvendes til at opnå den beskyttede geografiske betegnelse.

— Følgende indsættes i artikel 2 i varespecifikationen: »Ved markedsføringen skal »Riso Nano Vialone Veronese« klassificeres som en af følgende produkttyper: — delvis sleben ris eller delvis afskallet ris: fremstillet ved formaling, der indebærer delvis fjernelse af kimen og sølvhinden — hvide ris: fremstillet ved formaling, der indebærer fuldstændig fjernelse af sølvhinden«

Delvis sleben eller delvis afskallet ris er blevet medtaget ud over hvide ris. Medtagelse af delvis sleben eller delvis afskallet ris gør det muligt at udvide sortimentet af BGB-certificerede »Riso Nano Vialone Veronese«. Der er elementer af historisk karakter (f.eks. prislister, pakker af ris og reklamemateriale), som vidner om produktion af disse produkttyper i det afgrænsede område, allerede før 2009.

Desuden gives der en kort redegørelse for, hvordan hver type ris fremstilles, for at gøre varespecifikationen mere klar.

— Følgende sætning indsættes i artikel 2 i varespecifikationen for at beskrive egenskaberne ved »Riso Nano Vialone Veronese«. Denne ændring berører også punkt 3.2 i enhedsdokumentet.

»Riso Nano Vialone Veronese« har følgende egenskaber:

— Artikel 2 i varespecifikationen:

Følgende parametre, der tidligere fandtes i artikel 6, er flyttet til artikel 2 efter en omarbejdning af varespecifikationen som helhed.

»Længde mellem 5,6 mm og 5,8 mm Bredde mellem 3,4 mm og 3,6 mm Tykkelse mellem 2,0 mm og 2,2 mm Form (længde/bredde) mellem 1,5 og 1,7 Indre kerne udvidet Streng ingen«

Desuden ændres parametrene for længde, bredde, tykkelse og forhold længde/bredde som følger:

»Længde mellem 5,4 mm og 5,8 mm Bredde mellem 3,2 mm og 3,5 mm Tykkelse mellem 2,0 mm og 2,2 mm Forhold længde/bredde mellem 1,6 og 1,8.«

I egenskaberne tages der hensyn til virkningerne af klimaændringerne, der fører til temperaturændringer i blomstringsperioden for »Riso Nano Vialone Veronese«, hvilket medfører ændringer i kernens længde og bredde.

— Der er tilføjet oplysninger om andelen af sortsurenheder i denne artikel. Disse oplysninger indgik tidligere i artikel 6 og er nu flyttet til artikel 2. Den tidligere værdi på 2 % er blevet forhøjet til 3 %.

Den tilføjede sætning affattes således: »Andelen af sortsurenheder i ris må ikke overstige 3 %«.

Forøgelsen af grænsen for sortsurenheder til 3 % skyldes de naturlige mutationer af sorten som følge af, at modersortens egenskaber er genopstået. Desuden er grænsen på 3 % under alle omstændigheder lavere end den referenceværdi, der er fastsat i den nationale lovgivning.

— Følgende afsnit er flyttet fra artikel 6 til artikel 2 i varespecifikationen, da det er mere relevant for den artikels indhold. »Ud over de ovennævnte sortsegenskaber skal »Riso Nano Vialone Veronese« opfylde følgende fysiske og kemiske parametre: Amylose : % af tørstof højere end 21 Gelatineringstid : mellem 15 og 20 minutter Densitetsindeks : ikke mindre end 0,85 kg/cm2 Viskositetsindeks : ikke større end 2,5 g/cm.«

— Følgende sætning indsættes i artikel 2 i varespecifikationen:

Ovennævnte egenskaber er fastlagt på grundlag af ris, der er klar til at blive markedsført.

Denne bestemmelse er tilføjet for at præcisere et tidligere udefineret punkt i varespecifikationen, som har ført til usikkerhed blandt de erhvervsdrivende i de år, hvor varespecifikationen har været gældende.

Artikel 6 — Egenskaber ved indtagelsen — i den nuværende varespecifikation

— Følgende tekst udgår: »Ved markedsføringen skal »Riso Nano Vialone Veronese« have følgende kornegenskaber: Farve på sølvhinde hvid Længde mellemlang Form rund Bredde mellembred Tand markeret Hoved stumpet Snit afrundet«

De egenskaber, der er angivet i varespecifikationen for så vidt angår farve på sølvhinder, længde, form, tand, bredde, hoved og snit, overlapper med det, der er fastsat i den nationale lovgivning for sorten Vialone Nano. Det er derfor overflødigt at gentage dem i varespecifikationen, da de er de samme for »Riso Nano Vialone Veronese« BGB.

— Sætningen: »Grænserne for fejl, over hvilke risen ikke må sælges, er fastsat i de lister, ministerierne udsender ved dekret hvert år, og som offentliggøres i Den Italienske Republiks officielle tidende.«

udgår.

Bestemmelsen er slettet, da grænsen for tilladte fejl for ris fastsættes ved lov hvert år.

— Følgende sætning udgår: »Der må ikke anvendes insekticider eller fumigeringsmidler til konservering af sleben ris.«

Bestemmelsen er slettet, fordi det anses for vigtigt, at den endelige forbruger modtager et produkt, der er fri for insekter og parasitter. Det kan derfor ikke udelukkes, at der foretages desinficerende behandlinger, før risen pakkes, forudsat at de ikke påvirker risens kvalitetsegenskaber.

— Følgende sætning udgår: »Ministeriet for landbrug, fødevarer og skovbrug kan efter anmodning fra beskyttelsessammenslutningen for »Riso Nano Vionese« BGB tilføje eller ændre de kemiske og fysiske parametre for bedre at kunne karakterisere betegnelsens identitet.«

Denne bestemmelse finder ikke anvendelse, da ændringer af varespecifikationer reguleres af forordning (EU) nr. 1151/2012.

Afsnit 4.2 i resuméet:

— Følgende oplysninger: — »Middeltidlig, mellemhøj sort med små, perleformede, stakløse korn — Genealogi: Nano X Vialone — Sortsgruppe: Japonica — Først dyrket: 1937 — Vækstperiode: 155 dage — Akslængde: 95,2 cm — Knæfarve: violet — Indernodiefarve: stribet violet — Bladplade: violette striber, hængende — Bladskedefarve: violet — Aurikelfarve: violet — Knudefarve: violet — Skedehinde: længde: 17,0 mm, tofliget, violet Bladvækstform: hængende — Top: længde: 17,8 cm, hængende, åben type, udstående og stakløs — Støvfangsfarve: pigmenteret — Yderavnefarve: brunviolet — Inderavnefarve: brunviolet køl, kalot og spids — Småaks: ingen skæg, normal behåring, længde: 8,1 mm, bredde 4,1 mm, vægt pr. 1 000 = 37,9 g — Kuldetolerance: plante: god, blomst: medium Tolerance ved høj vandstand (40-50): god — Plantens væksthastighed: høj Gødningsbehov: middel Udbytte efter forarbejdning: 55 %«

udgår, da den ikke er direkte relateret til betegnelsen, men snarere sortens egenskaber. Desuden er punktet bragt i overensstemmelse med varespecifikationen for betegnelsen »Riso Nano Vialone Veronese«.

— »Vægt pr. 1 000 frø = 31,1 g« udgår, da den ikke fremgår af varespecifikationen og ikke berører betegnelsens særlige karakter.

Geografisk område

Artikel 3 i varespecifikationen

— Sætningen: »Den uafskallede ris, der er bestemt til fremstilling af ris med den beskyttede geografiske betegnelse »Riso Nano Vialone Veronese«, skal dyrkes på arealer, der er egnet til kunstvanding på den veronesiske slette.« ændres til: »»Riso Nano Vialone Veronese« skal fremstilles i de administrative områder i følgende kommuner [...].«

Formålet med den nye formulering, hvor udtrykket »uafskallede ris« er blevet erstattet af varebetegnelsen, er at henvise til produktionsområdet for risen og ikke længere blot til dyrkningsområdet. Det bestemmes allerede i artikel 5 i den nuværende varespecifikation, at formalingen skal ske i det samme område, hvor der dyrkes ris. Ændringen medfører derfor ikke yderligere geografiske begrænsninger med hensyn til fremstilling af »Riso Nano Vialone Veronese«.

— Ordene »på arealer, der er egnet til kunstvanding på den veronesiske slette« er blevet flyttet til artikel 5, Produktionsmetode, for at supplere oplysningerne deri.

Bevis for oprindelse

— Artikel 4 er tilføjet i forbindelse med de procedurer, som de erhvervsdrivende skal følge for at sikre produktets oprindelse: »Artikel 4 — Bevis for oprindelse Alle faser af produktionsprocessen overvåges, og alt input og output registreres. Herved sikres produktets sporbarhed samt ved, at producenterne og pakkevirksomheder opføres på særlige lister, der føres af kontrolinstansen, og ved, at de producerede mængder indberettes rettidigt til kontrolinstansen. Alle fysiske og juridiske personer, der er opført på de pågældende lister, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan. Artikel 4 træder i stedet for artikel 8, der indeholder bestemmelser, som nu ikke finder anvendelse som følge af lovændringer i forbindelse med kontrol. Formålet med artikel 4 er at lade en række aktiviteter, som anført i artikel 8 i den gældende varespecifikation, og som er overdraget til beskyttelsessammenslutningen i forbindelse med kontrol, som ikke længere er relevant, udgå af varespecifikationen, da de kun vedrører producenter og certificeringsorganet.«

Produktionsmetode

Artikel 5 — Produktionsmetode — tidligere artikel 4 i den nuværende varespecifikation

— Sætningen: »»Riso Nano Vialone Veronese« skal dyrkes på arealer med vekseldrift.«

er ændret som følger:

»»Riso Nano Vialone Veronese« skal dyrkes på arealer med vekseldrift og egnet til kunstvanding i produktionsområdet.«

Specifikationen for arealtypen er flyttet fra artikel 3 i den konsoliderede varespecifikation til den nuværende artikel 5, fordi den anses for at være mere relevant.

— Sætningen: »Rismarken må ikke forblive på samme areal i mere end seks på hinanden følgende år og må først vende tilbage dertil efter mindst to år.« er ændret som følger: »De tekniske og agronomiske valg, der skal foretages for at fremstille »Riso Nano Vionese Vialone Veronese«, er følgende: — Vekseldrift: Risen må ikke forblive på samme areal i mere end seks på hinanden følgende år og må først vende tilbage til dertil efter mindst to år, hvor der i mellemtiden er dyrket en anden afgrøde end ris. Vekseldrift er beskrevet nærmere med henblik på at præcisere de operationelle procedurer, som sikrer produktets og områdets sundhed og dermed beskytter forbrugerne.«

— Følgende bestemmelse: »Maksimumsproduktionen pr. hektar må ikke overstige 7 ton.« er ændret som følger: »Maksimumsproduktionen pr. hektar må under ingen omstændigheder overstige 8 ton uafskallet ris.«

Produktionen er hævet fra 7 ton til 8 ton/ha. De nuværende dyrkningsteknikker til opdyrkning af jorden (med lasernivellering) giver mulighed for større ensartethed af det beplantede areal med mulighed for større udbytte og samme kvalitetsniveau. Det er også blevet præciseret, at udbytterne vedrører uafskallet ris og ikke sleben ris.

— Sætningen: »De anvendte frø skal være af sorten Vialone Nano og være certificeret af ENSE [Ente Nazionale Sementi Elette, det nationale frøudvælgelsesorgan].« er ændret som følger: »De anvendte frø skal være certificeret i overensstemmelse med gældende lovgivning.«

Angivelsen af, at frøene skal være af sorten Vialone Nano, er blevet slettet, fordi det er en gentagelse af det, der allerede er anført i artikel 2. Tilsvarende er henvisningen til organet ENSE blevet slettet, da dette organ ikke længere eksisterer.

— Sætningen: »For at blive sendt til formaling må vandindholdet i den tørrede, uafskallede ris ikke overstige 14,0 %.« er ændret som følger: »Vandindholdet i den tørrede, uafskallede ris under oplagringen, og indtil den sendes til formaling, må ikke overstige 14,0 %.«

Det præciseres, at vandindholdet i uafskallet ris heller ikke må overstige 14 % under oplagringen for at undgå skimmel.

— Følgende sætning udgår: »Der må kun anvendes tørringsanlæg med indirekte varme, medmindre de anvender methan, LPG eller landbrugsdiesel.«

Specifikationerne vedrørende tørringsmetoder er udgået, da de nu er forældede.

— Følgende sætning udgår: »Beskyttelsessammenslutningen for »Riso Nano Vialone Veronese« samarbejder med den frøavler, der er ansvarlig for Vialone Nano-sorten, Istituto Sperimentale per la Cerealicoltura, Stazione specializzata per la risicoltura di Vercelli [forsøgsinstitut for dyrkning af korn, forsøgsstation med speciale i ris i Vercelli], som har ansvaret for at bevare Vialo Nano-sortens renhed.«

Henvisningen til Istituto Sperimentale per la Cerealicoltura, Stazione specializzata per la risicoltura di Vercelli udgår, eftersom det ikke længere har ansvaret for at bevare sortsrenheden. Desuden anses det ikke at være relevant for specifikationens indhold at angive eventuelle samarbejdsaktiviteter, som måtte blive udført af beskyttelsessammenslutningen.

— Artikel 5 — Produktionsmetode — tidligere artikel 5 i den nuværende varespecifikation

— Sætningen: »Blegning og pakning af ris skal foregå inden for det afgrænsede område, der er fastsat i artikel 3.« er ændret som følger: »Produktion og pakning af ris skal foregå inden for det afgrænsede område, der er fastsat i artikel 3.«

Henvisningen til blegning er blevet fjernet som følge af indførelsen af den nye produkttype, delvis sleben ris, der omfatter afskalning og delvis blegning.

Disse formalingsprocesser, skal som oprindeligt fastsat for »hvid« ris finde sted i det geografiske område, hvor risen dyrkes. Formålet med at opretholde en begrænsning for formalingsprocesserne er at sikre, at produktionsprocessen overholdes, hvilket sker på grundlag af kriterier, der stammer fra en århundreder gammel tradition, som sammen med områdets særlige egnethed til dyrkning af ris, har sikret, at »Riso Nano Vialone Vionese« BGB er blevet etableret på markedet.

— Følgende afsnit: »De formalingsprocesser, der anbefales og tillades, er anført nedenfor: afskalning: formaling for at fjerne skaller (avner), som kan udføres ved hjælp af afskalningsmaskiner af rulletypen eller ved anvendelse af smergel blegning: formaling for at fjerne sølvhinden og kimen, som skal udføres under anvendelse af egnede blegningsmaskiner sekundær forarbejdning: for at supplere blegningsprocessen kan risen formales under anvendelse af en propelanordning med smergel til at fjerne kridtagtige korn samt en polerbørste eller en vand-/luftpolermaskine til at polere kernen.« er ændret som følger: »De formalingsprocesser, der anbefales og tillades, er anført nedenfor: Hvide ris: afskalning: formaling for at fjerne skaller (avner), som kan udføres ved hjælp af afskalningsmaskiner af rulletypen eller ved anvendelse af smergel blegning: formaling for at fjerne sølvhinden og kimen, som skal udføres under anvendelse af egnede blegningsmaskiner sekundær forarbejdning: for at supplere blegningsprocessen kan den hvide ris formales under anvendelse af en propelanordning med smergel til at fjerne kridtagtige korn samt en polerbørste eller en vand-/luftpolermaskine til at polere kernen.«

Efter indførelsen af den delvis afskallede type er afsnittet omformuleret, uden at indholdet ændres, for at præcisere, at det drejer sig om hvid ris.

— Følgende sætning tilføjes i slutningen af ovenstående afsnit: »Delvis sleben ris eller delvis afskallet ris: afskalning og delvis blegning.«

Af hensyn til fuldstændigheden og klarheden i varespecifikationen er der tilføjet en beskrivelse af forarbejdningsprocesserne for delvis sleben eller delvis afskallet ris.

Tilknytning

— Da noget af indholdet i artikel 6 — Egenskaber ved indtagelsen — i den nuværende varespecifikation er flyttet til artikel 2, og andre er udgået, indeholder artikel 6 i den nye udgave af varespecifikationen oplysninger om tilknytningen til oprindelsesområdet. Nærmere bestemt supplerer denne artikel varespecifikationen for så vidt angår det indhold, der kræves i henhold til de gældende regler, og grupperer oplysningerne i de akter, der førte til registreringen af det navn og de oplysninger, der var indeholdt i det resumé, der blev offentliggjort i Den Europæiske Unions Tidende nr. L 71/17. Artikel 6 i varespecifikationen affattes således:

Artikel 6 — Tilknytning til miljøet

Jord- og klimafaktorer

»Riso Nano Vialone Veronese« dyrkes i let og alluvial jord af middelsvær tykkelse på rismarkerne på sletterne omkring Verona, som er kendetegnet ved en generelt alkalisk pH-værdi på grund af tilstedeværelsen af kalksten.

Et særligt træk ved dette område er, at det forsynes med kildevand, som også er alkalisk, fordi det stammer fra kalkholdig klippegrund. Denne udprægede alkalitet karakteriserer og adskiller miljøet i risområderne i Verona-området fra miljøet i de fleste italienske risdyrkningsområder. Desuden anvendes vekseldrift traditionelt i rissektoren i disse områder, hvilket reducerer anvendelsen af plantebeskyttelsesmidler og kunstgødning betydeligt.

Den generelt alkaliske jord i Verona i det afgrænsede område, kildevandet, det ensartede klima og vekseldriften er velafbalancerede faktorer for produktionen af Veronese-ris, som gør det muligt for afgrøden at gennemføre sin vækstcyklus uden problemer.

Historiske og menneskelige faktorer

Historiske kilder bekræfter, at risdyrkningen begyndte at brede sig i Verona og det omkringliggende område i det første par årtier i det 16. århundrede og blev indført af familier med oprindelse i Lombardiet. Takket være risdyrkningen blev mange sumpområder, som ellers ville være forblevet uproduktive, dyrket.

I 1545 oprettede det venetianske senat en magistrat af »tilsynsmyndigheder for uopdyrkede ressourcer« med henblik på at regulere »vandfeberen« for de veronesiske rismarkeder og gav tilladelse til opførelsen af »risafskallere«, dvs. hydrauliske systemer til forarbejdning af uafskallet ris. Veronesisk ris, som allerede var kendt, blev næsten udelukkende solgt på Venedigs Rialto-marked og blev hurtigt den vigtigste kilde til områdets økonomi.

En enorm mængde grafisk og kartografisk dokumentation viser omfanget og den økonomiske og sociale betydning af dyrkningen af ris i Verona også i det 17. og 18. århundrede.

I Verona-området spiller producenterne en stor rolle for risdyrkningen. De har indført og anvender agronomiske teknikker til vekseldrift, ukrudtsbekæmpelse og gødning, der gør det muligt at fremstille et sundt produkt af høj kvalitet, også inden det forarbejdes.

Formalingen af uafskallet ris er lige så vigtig. Dette sker i de lokale rismøller, som erstattede de mange »risafskallere« i regionen i det 16. århundrede, hvoraf nogle få dog stadig er i drift.

I disse fjernedes risskallerne med vanddrevne morterstødere. Selv om der til denne proces nu om stunder som regel anvendes moderne maskineri, så bygger forarbejdningen og kvalitetskriterierne på en tradition, der går flere hundrede år tilbage i tiden.

Efter formaling er kornene særligt velegnede til tilberedning af den typiske risotto fra Verona.

For at afstemme punkt 5 i enhedsdokumentet med bestemmelserne i bilag I til forordning (EU) nr. 668/2014 tilføjes følgende afsnit:

— »Ansøgningen om registrering af »Riso Nano Vialone Veronese« BGB er baseret på produktets egenskaber«.

— »Forarbejdningen af risen finder sted i lokale rismøller, som er en direkte videreudvikling af de oprindelige enheder til forarbejdning af risen, de såkaldte »pile da riso« (risafskallere), der blev udbredt i regionen i det 16. århundrede, og hvoraf nogle få stadig er i drift. I disse fjernedes risskallerne med vanddrevne morterstødere. Selv om der til forarbejdningen nu om stunder som regel anvendes moderne maskineri, så overholder forarbejdningen kriterier og sigter mod et kvalitetsniveau, der går flere hundrede år tilbage i tiden. Der sker aldrig en fuldstændig afskalning og blegning af riskornene; kornene er delvis dækket af frøgemmet og er dermed særligt velegnede til tilberedning af den typiske risotto fra Verona.«

Kontrol

Artikel 8 — Kontrol — i den nuværende varespecifikation

— Følgende sætninger udgår: — »Efter såningen skal alle risdyrkere indsende en produktionsrapport på de relevante blanketter fra beskyttelsessammenslutningen, med angivelse for hver sort af det areal, der er beplantet med ris, samt de relevante matrikeldata. — Denne rapport skal være beskyttelsessammenslutningen i hænde senest den 31. maj hvert år sammen med en kopi af den arealrapport, der fremsendes til Ente Nazionale Risi [den nationale risstyrelse]. — Ligeledes skal producenterne inden den 30. november hvert år, og under alle omstændigheder inden de begynder at sælge risen, ligeledes på beskyttelsessammenslutningens blanketter indberette produktionsmængderne af de forskellige partier af uafskallet Vialone Nano-ris, og anmode om prøveudtagning. . Begrundelse for at lade disse sætninger udgå: De krav, som de erhvervsdrivende skal opfylde med hensyn til indberetning af produktionen, fastlægges af kontrolorganet og angives i den relevante kontrolplan. Rapporter om producerede mængder skal indsendes inden for den frist, der er fastsat af kontrolorganet, og ikke til beskyttelsessammenslutningen, som ikke er involveret i kontrollen af overholdelsen af varespecifikationen. Alle de formularer, der anvendes til at kontrollere aktiviteter, stilles desuden til rådighed af kontrolorganet og ikke af beskyttelsessammenslutningen, som ikke er involveret i disse aktiviteter. — Beskyttelsessammenslutningen skal i løbet af kort tid udtage prøver fra lagrene af uafskallet ris, foretage den nødvendige kontrol og give tilladelse til at anvende betegnelsen. Prøveudtagningsaktiviteterne er de enkelte erhvervsdrivendes ansvar og ikke beskyttelsessammenslutningens, idet den ikke er involveret i kontrollen af overholdelsen af varespecifikationen. — Beskyttelsessammenslutningen sender alle de behandlede data vedrørende produktionen af uafskallet »Riso Nano Vialone Veronese«-ris til Veronas handelskammer til orientering. Denne bestemmelse hører ikke under de opgaver, som beskyttelsessammenslutningen har fastlagt. Den bør derfor ikke indgå i varespecifikationen. — Rismøllerne skal overholde alle retningslinjer fra beskyttelsessammenslutningen for »Riso Nano Vialone Veronese«, underkaste sig dens kontrol og stille Ente Nazionale Risis [den nationale risstyrelses] registre til rådighed for den. Bestemmelser vedrørende de erhvervsdrivendes forpligtelser, som har til formål at sikre overholdelse af beskyttelsessammenslutningens retningslinjer, er ikke relevante for varespecifikationens indhold, hvorfor sætningen bør udgå. Forpligtelserne over for kontrolorganet er angivet andetsteds, under artikel 7 i varespecifikationen. — Gennemførelsen af denne varespecifikation skal overvåges af ministeriet for landbrug, fødevarer og skovbrug, som i overensstemmelse med artikel 10 i forordning (EØF) nr. 2081/92 kan benytte beskyttelsessammenslutningens tjenester til at overvåge produktionen og handelen med »Riso Nano Vialone Veronese«. Dette stykke er blevet erstattet af den nuværende lovgivning om kontrol, som pålægger kontrolorganerne at kontrollere overholdelsen af varespecifikationen. — Oplysningerne om det kontrolorgan, der har til opgave at kontrollere overholdelsen af varespecifikationen, er anført i varespecifikationens artikel 7.«

Mærkning

Artikel 8 — Mærkning — tidligere artikel 7 i den nuværende varespecifikation

— Følgende sætning udgår: »Det er forbudt at anvende supplerende geografiske henvisninger eller geografiske eller topografiske betegnelser, som henviser til kommuner, dele af kommuner eller geografiske områder i det produktionsområde, der er nævnt i artikel 3.« Forbuddet mod at anvende supplerende geografiske eller topografiske henvisninger er blevet ophævet for at give producenterne mulighed for at medtage geografiske henvisninger til produktionsområdet for »Riso Nano Vialone Veronese« BGB.

— Sætningen: »Det er dog tilladt at anvende navne, firmanavne og forhandlermærker, blot de ikke er af rosende karakter eller vildleder køberen med hensyn til geografiske navne.« er ændret som følger: »Det er tilladt at anvende navne, firmanavne og forhandlermærker, blot de ikke er af eksplicit rosende karakter eller vildleder køberen, ligesom det er tilladt at anvende offentlige institutionelle og regionale mærker, som opfylder EU-reglerne.«

Der er blevet indført en mulighed for at medtage offentlige institutionelle og regionale mærker, der overholder EU’s regler om mærkning af »Riso Nano Vialone Veronese«, for at give forbrugerne flere oplysninger om de steder, hvor produktet med betegnelsen fremstilles.

— Sætningen: »Pakker af »Riso Nano Vialone Veronese« til markedsføring skal være 0,5 kg, 1 kg, 2 kg eller 5 kg og være fremstillet af materiale, der er tilladt efter gældende lovgivning.« er ændret som følger: »»Riso Nano Vialone Veronese« markedsføres i den emballage, der er tilladt efter gældende lovgivning.«

Sætningen er omformuleret, og henvisningen til pakkernes vægt er blevet fjernet, således at pakkevirksomhederne kan opfylde de forskellige markedskrav.

— Sætningen: »Den beskyttede geografiske betegnelse »Riso Nano Vialone Veronese« skal optræde på etiketten med tydelige bogstaver, der ikke kan slettes, og som har en farve, der står i skarp kontrast til selve etikettens farve, og på en sådan måde, at den klart kan skelnes fra de andre oplysninger på etiketten.« ændres til: »Hver pakke skal være forsynet med varemærket »Riso Nano Vialone Veronese« BGB og EU-logoet. BGB-logoet skal være som vist nedenfor, med skrifttypen Times New Roman og vertikal komprimering på 62 %.« Logoet er vist nedenfor:

Af hensyn til klarheden i varespecifikationen og for at gøre produktet mere genkendeligt for forbrugerne indfører denne ændring »Riso Nano Vialone Veronese«-logoet og regulerer det ved at specificere den skrifttype, der skal anvendes til betegnelsen.

— Følgende sætning udgår: »Pakkerne med ris skal nummereres i overensstemmelse med anvisningerne fra beskyttelsessammenslutningen for »Riso Vialone Nano Veronese«.«

Kravet om nummerering er fjernet, da den lovgivning, der gælder i dag, sikrer, at alle produkter kan spores. Nummereringen var en bureaukratisk opgave, der skulle varetages af producenterne.

Pakning

Afsnit 4.8 i resuméet:

— Sætningen: »Risen sælges i papirposer, der er mærket med navnet på den pågældende rismølle og varemærket.« udgår. Formålet med denne ændring er at korrigere en uoverensstemmelse med varespecifikationen, som ikke specificerer risens emballage. Punktet er bragt i overensstemmelse med varespecifikationen.

— Sætningen: »Varemærket forestiller Cangrande della Scala på en hvid hest, gul ristop på en sort baggrund under Veronas våbenskjold og en rød stjerne på guld baggrund.« udgår, da den ikke er i overensstemmelse med det varemærke, der er anført i ovennævnte ændring. Enhedsdokumentets punkt 3.6, der er vedlagt denne ansøgning, er derfor bragt i overensstemmelse med varespecifikationens indhold.

Redaktionelle ændringer

— »Artikel 2 — Rissort« er ændret som følger: »Artikel 2 — Produktets egenskaber«

Artiklens overskrift er ændret, og hele artiklen er omformuleret, idet oplysningerne fra varespecifikationens artikel 6 (Egenskaber ved indtagelsen) flyttes til artikel 2.

— — »Artikel 4 — Dyrknings- og tørringsegenskaber« og »Artikel 5 — Risformalingsmetoder« i varespecifikationen er blevet samlet i en enkelt artikel, nemlig »Artikel 5 — Produktionsmetode«.

ENHEDSDOKUMENT

»RISO NANO VIALONE VERONESE«

EU-nr.: PGI-IT-01529-AM03 – 22. juni 2018

BOB ( )BGB (X)

1. Betegnelse

»Riso Nano Vialone Veronese«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse: 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Riso Nano Vialone Veronese« BGB må udelukkende fremstilles af uafskallet ris af sorten Vialone Nano.

Ved markedsføringen skal »Riso Nano Vialone Veronese« klassificeres i en af følgende produktkategorier:

— delvis sleben ris eller delvis afskallet ris: fremstillet ved formaling, der indebærer delvis fjernelse af kimen og sølvhinden

— hvide ris: fremstillet ved formaling, der indebærer fuldstændig fjernelse af sølvhinden

»Riso Nano Vialone Veronese« har følgende egenskaber:

— Længde mellem 5,4 mm og 5,8 mm

— Bredde mellem 3,2 mm og 3,5 mm

— Tykkelse: mellem 2,0 mm og 2,2 mm

— Forhold længde/bredde mellem 1,6 og 1,8

— Indre kerne: udvidet

— Streng ingen

Endvidere må andelen af sortsurenheder i ris ikke overstige 3 %.

Ud over de ovennævnte sortsegenskaber skal »Riso Nano Vialone Veronese« opfylde følgende fysiske og kemiske parametre:

— Amylose : % af tørstof højere end 21 — Gelatineringstid : mellem 15 og 20 minutter — Densitetsindeks : ikke mindre end 0,85 kg/cm2 — Viskositetsindeks : ikke større end 2,5 g/cm.

Ovennævnte egenskaber er fastlagt på grundlag af ris, der er klar til at blive markedsført.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

De forskellige dele af dyrkningen og forarbejdningen af »Riso Nano Vialone Veronese« (afskalning, blegning i varierende omfang og sekundær forarbejdning) skal foregå i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Risen skal pakkes i det afgrænsede geografiske område for at undgå, at der dannes mikrolæsioner på kornene af sleben ris som følge af udsving i fugtigheden og på grund af den mekaniske belastning, som risen ellers ville blive udsat for. Hvis risen beskadiges, forringes kvaliteten, når produktet tilberedes, og tilberedningstiden reduceres.

3.6. Særlige regler for mærkning af det produkt, som betegnelsen henviser til

Hver pakke skal være forsynet med varemærket »Riso Nano Vialone Veronese« BGB og EU-logoet.

Logoet er vist nedenfor:

4. Kort angivelse af det geografiske områdes afgrænsning

Den sydlige del af provinsen Verona: kommunerne: Mozzecane, Nogarole Rocca, Vigasio, Trevenzuolo, Erbè, Sorgà, Nogara, Gazza Veronese, Salizzole, Isola della Scala, Buttapietra, Sanguinetto, Concamarise, Casaleone, Cerea, San Pietro di Morubio, Bovolone, Roverchiara, Isola Rizza, Oppeano, Ronco All’Adige, Palù, Zevio og Povegliano Veronese.

5. Tilknytning til det geografiske område

Ansøgningen om registrering af »Riso Nano Vialone Veronese« BGB er baseret på produktets egenskaber.

Det afgrænsede område har et ensartet klima, der er velegnet til fremstilling af »Riso Vialone Nano Veronese«. Hertil kommer så friskheden og renheden af kildevandet, som er typisk for egnen. I området anvendes vekseldrift i forbindelse med risdyrkningen, hvilket medfører, at man i væsentlig grad kan begrænse anvendelsen af plantebeskyttelsesmidler og kunstgødning.

Jordene i Verona-området adskiller sig fra jordene i andre risdyrkningsområder ved:

— jordens pH-værdi, som altid er alkalisk

— kildevandet fra kalkholdig klippegrund, som derfor også er alkalisk

— de videreførte dyrkningstraditioner.

Forarbejdningen af risen finder sted i lokale rismøller, som er en direkte videreudvikling af de oprindelige enheder til forarbejdning af risen, de såkaldte »pile da riso« (risafskallere), der blev udbredt i regionen i det 16. århundrede, og hvoraf nogle få stadig er i drift. I disse fjernedes risskallerne med vanddrevne morterstødere. Selv om der til forarbejdningen nu om stunder som regel anvendes moderne maskineri, så overholder forarbejdningen kriterier og sigter mod et kvalitetsniveau, der går flere hundrede år tilbage i tiden. Der sker aldrig en fuldstændig afskalning og blegning af riskornene; kornene er delvis dækket af frøgemmet og er dermed særligt velegnede til tilberedning af den typiske risotto fra Verona.

Henvisning til offentliggørelsen af varespecifikationen

(artikel 6, stk. 1, andet afsnit, i gennemførelsesforordning (EU) nr. 668/2014)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Riso Vialone Nano Veronese« i Gazzetta Ufficiale (den italienske statstidende) nr. 108 af 11. maj 2018.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335"

eller:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.